આ વખતે ન્યૂ યર પાર્ટીને નોટબંધીનું ગ્રહણ લાગ્યું છે, કેમ કે હજુ બજારમાં રોકડની અછત છે. અમદાવાદમાં દર વર્ષે શહેરની મધ્યે, ફાર્મહાઉસ, એસ.જી. હાઈવે ઉપરના પાર્ટી પ્લોટો અને હોટલો મળીને ન્યૂ યર પાર્ટીનાં ૩પ૦થી વધુ આયોજન થાય છે, પરંતુ બજારમાં નાણાભીડના કારણે આ વખતે અડધાંથી પણ વધુ આયોજનો રદ થઈ ગયાં છે. સાહસ ખેડવા કોઈ તૈયાર નથી. અમુક આયોજનો માત્ર સભ્યોને સાચવવા પૂરતાં જ થશે. બજારમાં રોકડની તરલતાના અભાવથી લોકો આ વખતે ઉજવણીના મૂડમાં નથી.